1.

poziva Svet in Komisijo, naj upoštevata naslednja priporočila: (i) ostro naj obsodita uporabo prisilnega dela otrok v Uzbekistanu; (ii) odločno naj podpreta poziv Mednarodne organizacije dela uzbekistanski vladi, naj sprejme tristransko opazovalno misijo na visoki ravni, ki bi se smela popolnoma prosto premikati in imela pravočasen dostop do vseh lokacij in ustreznih udeleženih strani, tudi na bombažnih poljih, da bi lahko ocenila izvajanje konvencije; (iii) poudarita naj, kako pomembno je, da mednarodni opazovalci še naprej spremljajo razvoj razmer na področju prisilnega dela v Uzbekistanu, pa tudi v drugih državah na tem območju; (iv) pozoveta naj predsednika Uzbekistana Islama Karimova, naj dovoli obisk opazovalne misije Mednarodne organizacije dela, ki bi obravnavala problematiko prisilnega dela otrok; (v) uzbekistansko vlado naj pozoveta, naj dovoli opazovalno misijo Mednarodne organizacije dela in zagotovi, da se bo začel dejanski proces odprave prisilnega dela in prisilnega dela otrok na nacionalni, pokrajinski in lokalni ravni; (vi) uzbekistanske oblasti naj opozorita, da se, čeprav so načela človekovih pravic vključena v besedilo ustave Republike Uzbekistan ter je ta država podpisala in ratificirala večino konvencij ZN o človekovih pravicah, civilnih in političnih pravicah ter pravicah otrok, navedeni uradni pravni akti še zdaleč ne izvajajo na učinkovit način; (vii) s političnim dialogom in programi pomoči naj prispevata k tržnim reformam v uzbekistanskem kmetijskem sektorju; predlagata naj, naj EU Uzbekistanu pomaga pri dolgoročnem prehodu v privatizacijo in liberalizacijo kmetijskega sektorja, po vzoru na razvoj v sosednjih državah; (viii) zagotovita naj, da bo odprava prisilnega dela otrok v proizvodnji bombaža prednostna naloga strategije EU na področju človekovih pravic v delegaciji EU v Taškentu; vztrajata naj, da bi se to moralo izraziti v politiki, spremljanju, poročanju, kadrovanju in finančni podpori; (ix) Komisija naj preuči situacijo in po potrebi Evropskemu parlamentu predstavi zakonodajni predlog o učinkovitem mehanizmu za sledenje blagu, ki se proizvaja z uporabo prisilnega otroškega dela; (x) podpreta naj poziv Parlamenta trgovcem in prodajalcem bombaža, naj ne kupujejo bombaža, ki je rezultat prisilnega dela otrok iz Uzbekistana, in naj s to zavezo seznanita potrošnike in vse svoje dobavitelje; (xi) če organi za spremljanje Mednarodne organizacije dela odkrijejo, da Uzbekistan resno in sistematično ne izpolnjuje svojih obveznosti, naj Komisija razmisli o uvedbi preiskave o začasnem umiku splošnega sistema preferencialov, če so izpolnjeni tudi vsi drugi pogoji; poudari naj, da s tem zgolj uveljavlja obstoječa pravila splošnega sistema preferencialov EU, in poudari pomen dosledne uporabe teh pravil; (xii) poudarita naj pomen odnosov med Unijo in Uzbekistanom, ki temeljijo na sporazumu o partnerstvu in sodelovanju in na načelih demokracije in človekovih pravic; opozorita naj, da je Unija obvezana dodatno poglobiti dvostranske odnose, ki zajemajo trgovino, pa tudi vsa področja, povezana z načeli demokracije, spoštovanjem človekovih in temeljnih pravic ter pravno državo; (xiii) dejavno naj prispevata k izboljšanju razmer na področju socialnih, gospodarskih in človekovih pravic prebivalcev Uzbekistana s spodbujanjem pristopa od spodaj navzgor in s podpiranjem organizacij civilne družbe in medijev, da bi se dosegel trajen proces demokratizacije; (xiv) Parlament naj redno in izčrpno obveščata o razmerah v Uzbekistanu, zlasti glede izkoreninjenja prisilnega dela otrok;